b'\n_START_ARTICLE_\nRym\xc3\xa4ttyl\xc3\xa4n kirkonkyl\xc3\xa4\n_START_PARAGRAPH_\nRym\xc3\xa4ttyl\xc3\xa4n kirkonkyl\xc3\xa4 eli Rym\xc3\xa4ttyl\xc3\xa4n keskusta on nykyisen Naantalin kaupungin, entisen Rym\xc3\xa4ttyl\xc3\xa4n kunnan alueella sijaitseva taajama. Se sijaitsee Rym\xc3\xa4ttyl\xc3\xa4n p\xc3\xa4\xc3\xa4saarella Otavassa ja sit\xc3\xa4 ymp\xc3\xa4r\xc3\xb6i kolme vesist\xc3\xb6\xc3\xa4; it\xc3\xa4puolella merenlahti Kirkkolahti, lounaispuolella Kirkkoj\xc3\xa4rvi ja luoteispuolella Riiaistenj\xc3\xa4rvi. Kirkonkyl\xc3\xa4 toimii Rym\xc3\xa4ttyl\xc3\xa4n palvelukeskuksena ja se oli my\xc3\xb6s kunnan hallinnollinen keskus. Kirkonkyl\xc3\xa4n pinta-ala ymp\xc3\xa4rist\xc3\xb6ineen on noin 4,64\xc2\xa0km\xc2\xb2. Alueella asui vuonna 2009 noin 800 ihmist\xc3\xa4, mutta on suunniteltu ett\xc3\xa4 vuonna 2030 v\xc3\xa4kiluku olisi 1\xc2\xa0500\xe2\x80\x931\xc2\xa0800 henke\xc3\xa4._NEWLINE_Kirkonkyl\xc3\xa4n rakennuskanta on l\xc3\xa4hinn\xc3\xa4 taajaan asuttua pientaloasutusta, mutta alueella on my\xc3\xb6s muutamia kerrostaloja, sek\xc3\xa4 kaupungin, seurakunnan ja yritysten palveluja, kuten Rym\xc3\xa4ttyl\xc3\xa4n kirkko, Rym\xc3\xa4ttyl\xc3\xa4n kirjasto, Rym\xc3\xa4ttyl\xc3\xa4n koulu, Sale, ravintola ja leipomo-kahvila sek\xc3\xa4 Rym\xc3\xa4ttyl\xc3\xa4n osuuspankki ja apteekki. Kev\xc3\xa4\xc3\xa4ll\xc3\xa4 2019 valmistui Salen uusi suurempi myym\xc3\xa4l\xc3\xa4rakennus torin paikalle vanhan Salen viereen. Vanha kerrostalorakennus jossa oli Sale, muita liiketiloja ja asuntoja, puretaan ja sen tilalle tulee uusi tori._NEWLINE_L\xc3\xa4nsi- ja it\xc3\xa4osassa on pienehk\xc3\xb6t yritysalueet, jossa toimii muun muassa venetehdas TerhiTec Oy, sek\xc3\xa4 Durat-kierr\xc3\xa4tysmuovista kalusteita ja desing-tuotteita valmistava Tonester Oy Ltd, jonka toiminnasta on vuosien ajan kiistelty korkeinta hallinto-oikeutta my\xc3\xb6ten. Tonester on toiminut Rym\xc3\xa4tyl\xc3\xa4ss\xc3\xa4 vuodesta 1996 l\xc3\xa4htien, entisen Abloyn lukkotehtaan tiloissa._NEWLINE_Pohjoisosassa sijaitseva Jugend-tyylinen Rym\xc3\xa4ttyl\xc3\xa4n kunnantalo valmistui vuonna 1914. Rakennuksessa on kaksi kerrosta ja kellari, pinta-alaa l\xc3\xa4hes 500 neli\xc3\xb6t\xc3\xa4. Nykyisin rakennus on yksityisomistuksessa._NEWLINE_Alueen keskelt\xc3\xa4 kulkee pohjois-etel\xc3\xa4 suunnassa seututie 189 eli Rym\xc3\xa4ttyl\xc3\xa4ntie, ja siit\xc3\xa4 erkanevat it\xc3\xa4-l\xc3\xa4nsi suunnassa maantiet 12138 ja 12139.'